***Comunicat de presă***

***16 iunie 2025***

**„UNIVERSUL ENESCU”** **evocat** **într-un recital cameral la ICR, de violonista Diana Jipa și pianistul Ștefan Doniga**

Miercuri, 18 iunie 2025, ora 19.00, Sala Mare a Institutul Cultural Român din Aleea Alexandru 38 va găzdui un recital cameral dedicat personalității lui George Enescu, în cadrul căruia violonista Diana Jipa și pianistul Ștefan Doniga vor oferi publicului o viziune inedită asupra felului în care marele compozitor a fost și este perceput de lumea muzicală românească. Evenimentul cu intrare liberă face parte din turneul celor doi muzicieni, desfășurat în cinci orașe din România în iunie 2025, cu sprijinul Institutului Cultural Român, al Societății Române de Radiodifuziune prin Postul Radio România Muzical, al Uniunii Compozitorilor și Muzicologilor din România, în parteneriat cu Forumul Democrat al Germanilor din Sibiu, Centrul Cultural „Ion Vinea” Giurgiu, Teatrul de Artă Deva și Filarmonica „Ion Duimtrescu” din Râmnicu Vâlcea.

Pornind de la uriașa influență pe care geniul lui Enescu a avut-o și continuă să o exercite asupra evoluției muzicii românești, cei doi interpreți prezintă în cadrul aceluiași program creații semnate de George Enescu alături de creații dedicate lui de către compozitori români: Constantin C. Nottara, Remus Georgescu, Adrian Iorgulescu și Dan Dediu, precum și o lucrare în primă audiție compusă cu prilejul acestui proiect și dedicată violonistei Diana Jipa de către compozitorul Ulpiu Vlad. Se conturează astfel universul creator în care s-a dezvoltat și a activat marele muzician precum și cel pe care l-a generat prin opera sa: un spațiu de creație ce se poate defini drept „UNIVERSUL ENESCU”.

Violonista **Diana Jipa** a debutat ca solistă la vârsta de 10 ani, alături de orchestra Filarmonicii din Braşov, devenind la scurt timp o prezenţă constantă pe scenele de concert din România, alături de filarmonicile din Iași, Ploieşti, Piteşti, Craiova, Râmnicu Vâlcea, Târgovişte, Botoşani, Oradea, precum şi cu Orchestra de Cameră „Unireaˮ din Focşani, Orchestra Medicilor „Ermil Nichiforˮ, Cork Fleischmann Symphony Orchestra. A susţinut concerte şi recitaluri peste hotare, în Grecia, Italia, Cehia, Irlanda, Germania, Rusia, Belgia, Olanda, Coreea de Sud, iar în anul 2005 a reprezentat România în concertul organizat la Bruxelles cu ocazia semnării Tratatului de Aderare a României şi a Bulgariei la Uniunea Europeană. Alături de pianistul Ștefan Doniga, Diana Jipa a susținut zeci de concerte și recitaluri în cadrul unor evenimente speciale sau turnee naționale, precum „Un secol de muzică româneascăˮ, „Orchestra UNIREA leagă orașele Uniriiˮ, „Lipatti – compozitorul, înregistrări în premierăˮ.

Născut la Galaţi, în anul 1979, pianistul **Ştefan Doniga** a absolvit cursurile Universităţii Naţionale de Muzică din Bucureşti în anul 2002, în decursul celor cinci ani de studii beneficiind de îndrumările maeştrilor Constantin Ionescu-Vovu, Viorica Rădoi, Oxana Corjos, Dan Grigore. A cântat alături de artiști importanți ai scenei muzicale româneşti, precum violoncelistul Marin Cazacu, flautistul Ion Bogdan Ştefănescu, violoniştii Florin Croitoru, Diana Jipa, Rafael Butaru şi Ştefan Horvath, sopranele Irina Iordăchescu, Iulia Isaev, Sorina Munteanu. În anul 2000, Ștefan Doniga a reprezentat România la primul Festival Balcanic al Tinerilor Pianişti de la Razgrad, Bulgaria, unde a primit Medalia Festivalului şi a participat, de asemenea, la numeroase transmisiuni directe realizate de Radiodifuziunea Română, fiind invitat să realizeze înregistrări speciale alături de Orchestra de Cameră Radio. Ştefan Doniga este singurul pianist român care a înregistrat integrala mazurcilor pentru pian de Alexandr Skriabin.

Turneul „UNIVERSUL ENESCU” va continua pe 19 iunie la Ateneul Nicolae Bălănescu în Giurgiu și pe 26 iunie la Filarmonica „Ion Dumitrescu" dîn Râmnicu Vâlcea.

**Contact:**

Serviciul Promovare și Comunicare

biroul.presa@icr.ro;

031 71 00 622